มติกนง.ลดดอกเบี้ย0.25%สร้างความเชื่อมั่นศก.
กนง.มีมติ 4 ต่อ 3 ลดอัตราดอกเบี้ยนโยบายลง 0.25% มาอยู่ที่ 1.75% หวังสร้างความเชื่อมั่นให้เศรษฐกิจไทยฟื้นตัว
11 มี.ค. 2558

กนง.มีมติ 4 ต่อ 3 ลดอัตราดอกเบี้ยนโยบายลง 0.25% มาอยู่ที่ 1.75% หวังสร้างความเชื่อมั่นให้เศรษฐกิจไทยฟื้นตัว
เมื่อวันที่ 11 มี.ค. นายเมธี สุภาพงษ์ เลขานุการ คณะกรรมการนโยบายการเงิน (กนง.) แถลงผลการประชุมกนง.วันนี้ว่า ที่ประชุมกนง.มีมติ 4 ต่อ 3 เสียงให้ลดอัตราดอกเบี้ยนโยบายลง 0.25% จาก 2% เหลือ 1.75% โดยให้มีผลทันที เนื่องจากข้อมูลเศรษฐกิจไตรมาส 4 ปีที่แล้ว และเดือนม.ค.ปีนี้ ฟื้นตัวช้ากว่าที่คาด จากแรงส่งโดยเฉพาะการบริโภคและการลงทุนภาคที่น้อยกว่าคาด ส่วนหนึ่งเป็นเพราะความเชื่อมั่นภาคเอกชนลดลง และคาดว่าจะมีผลให้การเติบโตทางเศรษฐกิจ(จีดีพี)ในระยะต่อไปยังมีแนวโน้มโตต่ำกว่าที่คาดไว้ 
ซึ่งตัวเลขคาดการณ์จีดีพีลดลงอย่างเป็นทางการธนาคารแห่งประเทศไทย (ธปท.) จะแถลงรายละเอียดอีกครั้งในวันที่ 20 มี.ค.นี้ ดังนั้น กนง.จึงหวังให้การลดดอกเบี้ยเป็นแรงสนับสนุนเพิ่มเติมให้เศรษฐกิจ และช่วยพยุงความเชื่อมั่นของภาคเอกชน ในช่วงที่แรงกระตุ้นจากการคลังต้องใช้เวลาอีกระยะกว่าจะเห็นผลชัดเจน
"เราหวังประสิทธิภาพในการลดดอกเบี้ยเพื่อกระตุ้นเศรษฐกิจโดยตรงน้อย แต่หวังผลในเชิงจิตวิทยาในช่วยสร้างความเชื่อมั่นภาคเอกชนที่ลดลงต่อเนื่องมากกว่า"นายเมธีกล่าว 
อย่างไรก็ดี กนง.เสียงส่วนน้อย 3 เสียงยังเห็นควรให้คงดอกเบี้ยนโยบายไว้ที่ 2% ส่วนการลดดอกเบี้ยนโยบายของไทยที่ลดลงมาเหลือ 1.75% มนครั้งนี้ ส่งผลให้อัตราดอกเบี้ยนโยบายของไทยเกือบต่ำสุดในภูมิภาคนี้ เป็นรองเพียงประเทศสิงคโปร์เท่านั้นที่ดอกเบีี้ยนโยบายอยู่ที่ 0.39% ซึ่งการลดดอกเบีี้ยครั้งนี้ยังเป็นการเซอร์ไพรส์ตลาดการเงินด้วย เพราะก่อนหน้านี้ตลาดเงินส่วนใหญ่คาดไว้ว่าประชุมดอกเบี้ยกนง.รอบนี้กนง.น่าจะตัดสินคงดอกเบี้ยไว้ที่เดิม